CELEX: 
Language: ro
Date: 2021-12-21 00:00:00
Title: REGULAMENTUL DELEGAT (UE) / AL COMISIEI de completare a Regulamentului (UE) 2021/1153 al Parlamentului European și al Consiliului în ceea ce privește criteriile de selecție specifice și detaliile procesului de selecție a proiectelor transfrontaliere în domeniul energiei din surse regenerabile

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2021/1153 al Parlamentului European și al Consiliului de instituire a Mecanismului pentru interconectarea Europei (Regulamentul privind MIE) și de abrogare a Regulamentelor (UE) nr. 1316/2013 și (UE) nr. 283/2014 sprijină infrastructura și conectivitatea în trei sectoare: sectorul transporturilor, sectorul energiei și sectorul digital. 
            
            
               Pentru perioada de finanțare 2021-2027, o nouă categorie de proiecte eligibile a fost introdusă în partea referitoare la energie a programului MIE revizuit, și anume „proiectele transfrontaliere în domeniul energiei din surse regenerabile”, astfel cum sunt definite la articolul 7 din Regulamentul privind MIE. Acest lucru a fost posibil prin extinderea temeiului juridic al Regulamentului privind MIE pentru a include articolul 194 din TFUE. 
            
            
               Această nouă categorie de proiecte eligibile completează sprijinul pentru infrastructură acordat în temeiul Regulamentului TEN-E
                  1
               . În decembrie 2020
                  2
               , Comisia a propus o revizuire a regulamentului respectiv pentru a-l alinia la Pactul verde european, precum și la obiectivele de decarbonizare mai ambițioase stabilite pentru 2030. Sprijinul oferit de programul MIE revizuit pentru energia din surse regenerabile se aliniază, de asemenea, la obiectivele mai ambițioase stabilite în Planul pentru atingerea obiectivului pentru 2030 privind clima
                  3
                și în strategiile UE privind energia din surse regenerabile offshore
                  4
               , integrarea sistemului energetic
                  5
                și hidrogenul
                  6
               . 
            
            
               Din bugetul pentru energie al MIE, în valoare de 5,83 miliarde EUR în prețuri curente, 15 % (și anume, 875 de milioane EUR) se alocă pentru proiecte transfrontaliere în domeniul energiei din surse regenerabile, sub rezerva absorbției de către piață. În cazul în care se atinge pragul de 15 %, Comisia majorează acest prag la 20 %, din nou sub rezerva absorbției de către piață. Comisia va evalua în mod regulat nivelul de absorbție de către piață și, în cazul în care cererea se dovedește insuficientă, va redirecționa bugetul neutilizat către îndeplinirea obiectivelor Regulamentului privind rețelele energetice transeuropene. Începând din 2024, bugetul neutilizat se poate utiliza și pentru cofinanțarea mecanismului Uniunii de finanțare a energiei din surse regenerabile
                  7
               . 
            
            
               Noua componentă (15 % din bugetul MIE pentru energie) prevăzută de Regulamentul privind MIE răspunde pachetului „Energie curată pentru toți europenii” și atenției acordate de acesta cooperării regionale și transfrontaliere pentru utilizarea energiei din surse regenerabile în Europa. Directiva privind energia din surse regenerabile
                  8
                impune Comisiei să sprijine ambițiile statelor membre în domeniul energiei din surse regenerabile printr-un cadru favorabil, inclusiv prin utilizarea fondurilor Uniunii în vederea consolidării cooperării regionale între statele membre și între statele membre și țările terțe. Noua componentă a MIE face parte din acest cadru favorabil, alături de platforma Uniunii de dezvoltare a surselor regenerabile și de mecanismul Uniunii de finanțare a energiei din surse regenerabile. 
            
            
               Directiva privind energia din surse regenerabile stabilește, de asemenea, patru mecanisme care pot fi utilizate pentru cooperare: transferuri statistice (articolul 8); proiecte comune între statele membre (articolul 9); proiecte comune între statele membre și țările terțe (articolul 11); și scheme de sprijin comune (articolul 13). Pentru a fi eligibile pentru finanțare, proiectele transfrontaliere în domeniul energiei din surse regenerabile trebuie să utilizeze unul dintre aceste patru mecanisme de cooperare. 
            
            
               Proiectele transfrontaliere în domeniul energiei din surse regenerabile contribuie, de asemenea, la obiectivul MIE de direcționare a 60 % din bugetul său către proiecte legate de climă. Acest tip de finanțare este considerat drept contribuție de 100 % la obiectivele climatice, cu condiția ca, în cazul bioenergiei, să fie îndeplinite criteriile de durabilitate prevăzute în Directiva privind energia din surse regenerabile. 
            
            
               Cooperarea privind utilizarea energiei din surse regenerabile poate permite o extindere mai eficientă din punctul de vedere al costurilor prin utilizarea amplasamentelor cu cel mai bun potențial, prin punerea în comun a resurselor și prin planificarea și introducerea producerii de energie din surse regenerabile. Cooperarea, inclusiv în cadrul platformelor de cooperare regională, precum strategiile macroregionale ale UE
                  9
               , poate contribui la alinierea în continuare a politicilor privind energia din surse regenerabile și la sprijinirea lucrărilor în curs în cadrul forurilor regionale în domeniul energiei [cooperarea în domeniul energiei în mările septentrionale (NESC), planul de interconectare a pieței energiei din zona baltică (BEMIP), inițiativa privind conectivitatea în domeniul energiei în Europa Centrală și de Sud-Est (CESEC), forumul pentalateral etc.]. Aceasta poate contribui la adoptarea strategică a tehnologiilor din domeniul energiei din surse regenerabile pentru a menține și a extinde poziția de lider tehnologic a UE în domeniul energiei din surse regenerabile. Aceste proiecte trebuie, de asemenea, să contribuie la decarbonizare, la finalizarea pieței interne a energiei și la creșterea siguranței alimentării prin promovarea cooperării transfrontaliere între statele membre în ceea ce privește planificarea, dezvoltarea și utilizarea surselor regenerabile de energie într-un mod eficient din punctul de vedere al costurilor. 
            
            
               Noua componentă completează alte oportunități ale UE de finanțare a energiei din surse regenerabile, concentrându-se în mod specific pe cooperarea transfrontalieră în vederea optimizării eforturilor naționale de utilizare a energiei din surse regenerabile. Investițiile în energia din surse regenerabile ocupă, de asemenea, un loc important în cadrul Mecanismului de redresare și reziliență (MRR). De exemplu, Comisia a stabilit un obiectiv comun de a finanța 40 % din capacitatea suplimentară de 500 GW necesară până în 2030 în cadrul inițiativei emblematice POWER Up
                  10
               , precum și în cadrul finanțării politicii de coeziune, inclusiv în cadrul Interreg
                  11
               . Granturile MIE pot fi combinate cu împrumuturi, garanții sau contribuții de capital prin intermediul InvestEU
                  12
               . Combinarea finanțării prin intermediul pieței cu finanțarea la nivel național și la nivelul UE (de exemplu, în cadrul MRR, al MIE, al programului InvestEU și al altor programe) trebuie să permită energiei din surse regenerabile să reprezinte cel puțin 32 % din consumul final de energie până în 2030 (obiectiv în curs de revizuire) și să plaseze UE pe calea cea bună pentru realizarea neutralității emisiilor de dioxid de carbon până în 2050.
            
            
               Ritmul de utilizare a energiei din surse regenerabile va trebui să se dubleze în următorul deceniu. În special, extinderea surselor regenerabile de energie electrică trebuie să țină pasul cu electrificarea sectoarelor consumatoare de energie și cu o dublare preconizată a ponderii energiei electrice în cererea finală de energie până în 2050. Noua componentă a MIE pentru energia din surse regenerabile poate contribui la integrarea energiei din surse regenerabile în sectoarele consumatoare de energie, poate facilita integrarea sectorială (inclusiv ca parte din acțiunile MIE care au în vedere asigurarea sinergiei) și, prin urmare, poate aduce o contribuție substanțială la tranziția energetică în sens mai larg. 
            
            
               Sunt eligibile toate investițiile în active de producție care au la bază oricare dintre sursele regenerabile enumerate în Directiva privind energia din surse regenerabile. De exemplu, investițiile pot viza proiecte din sectorul energiei electrice, al încălzirii și al răcirii, precum și din sectorul transporturilor, inclusiv în situațiile în care sursele regenerabile sunt integrate în și utilizate ca parte din proiecte de investiții mai ample, de exemplu proiecte care vizează exportul de hidrogen din surse regenerabile. Proiectele care combină diferite tehnologii din domeniul energiei din surse regenerabile, care conțin o componentă de stocare (atât în interiorul, cât și în afara amplasamentului) și/sau care integrează amplasamentul de producere a energiei din surse regenerabile în rețeaua electrică/sistemul de încălzire sunt, de asemenea, eligibile pentru finanțare prin intermediul MIE. Pentru astfel de proiecte, trebuie să se stabilească un mecanism de cooperare în conformitate cu articolele 8-13 din Directiva privind energia din surse regenerabile. Astfel de proiecte pot avea o legătură fizică cu mai mult de un stat membru, însă acest lucru nu este neapărat obligatoriu. Mecanismele de cooperare se pot utiliza pentru schimbul de statistici privind energia din surse regenerabile în cadrul unui transfer financiar („transfer statistic”) sau pot avea în vedere mai degrabă o schemă de sprijin completă cu diferite proiecte (schemă de sprijin comună) decât o legătură cu un anumit proiect. 
            
            
               2.CONSULTĂRI ÎNAINTEA ADOPTĂRII ACTULUI
            
            
               La pregătirea prezentului act delegat, Comisia a desfășurat, în 2019, mai multe consultări informale cu reprezentanții statelor membre și cu părțile interesate. Două astfel de consultări au avut la bază un studiu pregătitor. Prima dintre acestea, care a avut loc la 3 iunie 2019 în prezența a peste 70 de participanți (care au inclus reprezentanți din 16 state membre, promotori de proiecte, asociații din domeniul furnizării de utilități, al energiei din surse regenerabile și al stocării energiei, reprezentanți ai IRENA, ai BEI, ai ONG-urilor și ai Comisiei Europene) a colectat contribuții utile pentru versiunea finală a studiului aflat la baza elaborării prezentului act delegat. A doua consultare, organizată sub forma unui atelier informal cu reprezentanții statelor membre și cu părțile interesate la 13 decembrie 2019, a prezentat modul de gândire actual și a colectat observații cu privire la cerințele pentru analiza cost-beneficiu pe baza recomandărilor studiului final. 
            
            
               Un al treilea schimb informal privind elementele-cheie ale actului delegat și privind orientările însoțitoare pentru proiectele transfrontaliere în domeniul energiei din surse regenerabile a avut loc la 28 noiembrie 2019 în cadrul reuniunii privind acțiunea concertată referitoare la Directiva privind energia din surse regenerabile. Aceasta reprezintă un forum de experți din statele membre care oferă un dialog structurat între autoritățile naționale care pun în aplicare Directiva privind energia din surse regenerabile. 
            
            
               În sfârșit, grupul de experți MIE
                  13
                s-a reunit la 17 septembrie și la 28 octombrie 2021 pentru a discuta proiectul de act delegat.
            
            
               Proiectul de act delegat a fost publicat pentru feedback timp de patru săptămâni, în perioada 21 octombrie - 18 noiembrie 2021. Nu a avut loc nicio consultare publică deschisă, deoarece aceasta nu este un element major în programul de lucru al Comisiei. 
            
            
               În mare, feedbackul a confirmat importanța sprijinului specific pentru proiectele din domeniul energiei din surse regenerabile cu legătură transfrontalieră. Unele observații au exprimat preocupări legate de cerințele de eligibilitate care exclud proiectele de stocare de sine stătătoare, însă Comisia consideră că astfel de proiecte contribuie doar indirect la realizarea obiectivului UE pentru 2030 privind energia din surse regenerabile; prin urmare, principala componentă a proiectelor transfrontaliere privind energia din surse regenerabile din cadrul MIE trebuie să fie întotdeauna tehnologia de generare a energiei din surse regenerabile pentru a îndeplini obiectivele Regulamentului MIE în cel mai eficient mod. 
            
         
         
            
               3.ELEMENTELE JURIDICE ALE ACTULUI DELEGAT
            
            
               Regulamentul privind MIE introduce o nouă categorie eligibilă de proiecte, și anume „proiectele transfrontaliere în domeniul energiei din surse regenerabile”. Obiectivul general al acestor proiecte este de a promova cooperarea transfrontalieră între statele membre în domeniul planificării, al dezvoltării și al exploatării eficiente din punctul de vedere al costurilor a surselor regenerabile de energie și de a contribui la decarbonizare, la finalizarea pieței interne a energiei, la creșterea siguranței alimentării și la inovare, precum și la facilitarea integrării acestora prin intermediul instalațiilor de stocare a energiei. 
            
            
               În conformitate cu articolul 7 din Regulamentul privind MIE, prezentul act delegat stabilește criteriile de selecție specifice și detaliile procesului de selecție a proiectelor transfrontaliere în domeniul energiei din surse regenerabile. Acesta prevede că, într-o primă etapă, promotorii unui proiect, inclusiv statele membre, pot solicita, în general, acordarea statutului de proiect transfrontalier în domeniul energiei din surse regenerabile și, prin urmare, includerea pe lista proiectelor eligibile („lista”). Un promotor poate decide să solicite statutul de proiect transfrontalier în domeniul energiei din surse regenerabile pentru proiectul său, însă să nu solicite sprijin financiar prin intermediul MIE. În a doua etapă, pentru proiectele de pe listă, se poate solicita sprijin prin intermediul MIE sub formă de granturi pentru studii și lucrări. 
            
            
               Prezentul act delegat cuprinde trei capitole: un capitol general privind obiectul și definițiile (capitolul I), un capitol care stabilește criteriile de selecție pentru lista proiectelor transfrontaliere în domeniul energiei din surse regenerabile (capitolul II) și un capitol care stabilește procesul de selecție pentru lista proiectelor (capitolul III). 
            
            
               Capitolul II stabilește tehnologiile, componentele și investițiile eligibile, clarifică tipul și forma mecanismului de cooperare necesar și precizează că, în cadrul cererii, trebuie să se demonstreze beneficiile socio-economice nete ale proiectului. Pentru această ultimă cerință, Comisia urmează să publice o metodologie detaliată privind analiza cost-beneficiu. 
            
            
               Capitolul III prevede înființarea unui grup pentru proiecte transfrontaliere în domeniul energiei din surse regenerabile („grupul”). Grupul stabilește lista prealabilă a proiectelor eligibile, pe baza căreia Comisia adoptă lista finală a proiectelor. Capitolul III stabilește, de asemenea, procedura și cerințele pentru includerea în lista prealabilă și în lista finală și conține dispoziții privind monitorizarea implementării proiectelor incluse în listă, precum și dispoziții privind informarea și publicitatea.
            
            
               REGULAMENTUL DELEGAT (UE) …/… AL COMISIEI
            
            
               din 21.12.2021
            
            
               de completare a Regulamentului (UE) 2021/1153 al Parlamentului European și al Consiliului în ceea ce privește criteriile de selecție specifice și detaliile procesului de selecție a proiectelor transfrontaliere în domeniul energiei din surse regenerabile
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2021/1153 al Parlamentului European și al Consiliului din 7 iulie 2021 de instituire a Mecanismului pentru interconectarea Europei și de abrogare a Regulamentelor (UE) nr. 1316/2013 și (UE) nr. 283/2014
                  14
               , în special articolul 7 alineatul (2), 
            
            
               întrucât:
            
            
               (1)Directiva (UE) 2018/2001 a Parlamentului European și a Consiliului
                  15
                a introdus un nou obiectiv obligatoriu al Uniunii privind energia din surse regenerabile pentru 2030. Aceasta promovează, de asemenea, utilizarea mecanismelor de cooperare ca instrumente eficace care contribuie la atingerea acestui obiectiv.
            
            
               (2)Regulamentul (UE) 2021/1153 extinde domeniul de aplicare al instrumentului dincolo de rețelele transeuropene pentru a include producția de energie din surse regenerabile și stabilește o nouă categorie de proiecte pentru finanțare prin intermediul Mecanismului pentru interconectarea Europei (MIE) – „proiecte transfrontaliere în domeniul energiei din surse regenerabile”.
            
            
               (3)Proiectele transfrontaliere în domeniul energiei din surse regenerabile („proiecte transfrontaliere în domeniul energiei din surse regenerabile”) trebuie să urmărească să permită utilizarea eficientă din punctul de vedere al costurilor a energiei din surse regenerabile în Uniune, să sprijine realizarea obiectivului obligatoriu al Uniunii privind energia din surse regenerabile pentru 2030, astfel cum se menționează în Directiva (UE) 2018/2001, și să contribuie la adoptarea strategică a tehnologiilor inovatoare din domeniul energiei din surse regenerabile. Aceste proiecte trebuie, de asemenea, să contribuie la decarbonizare, la finalizarea pieței interne a energiei și la creșterea siguranței alimentării prin promovarea cooperării transfrontaliere între statele membre în domeniul planificării, al dezvoltării și al exploatării eficiente din punctul de vedere al costurilor a surselor regenerabile de energie.
            
            
               (4)Pentru a fi eligibile pentru finanțare, proiectele transfrontaliere în domeniul energiei din surse regenerabile trebuie să fie incluse mai întâi într-o listă a proiectelor transfrontaliere în domeniul energiei din surse regenerabile. Statutul oficial de „proiect transfrontalier în domeniul energiei din surse regenerabile” poate oferi o serie de beneficii, precum o mai mare vizibilitate, o mai mare certitudine a investitorilor și un sprijin mai puternic din partea statelor membre.
            
            
               (5)Un promotor de proiect al cărui proiect a fost selectat pentru a fi inclus în lista proiectelor transfrontaliere în domeniul energiei din surse regenerabile poate solicita, de asemenea, finanțare în temeiul Regulamentului (UE) 2021/1153 pentru studii sau lucrări legate de proiectul respectiv. 
            
            
               (6)Obiectivele, criteriile generale care trebuie îndeplinite și procedura care trebuie urmată pentru proiectele transfrontaliere în domeniul energiei din surse regenerabile sunt prevăzute în partea IV din anexa la Regulamentul (UE) 2021/1153. Articolul 7 din regulamentul respectiv împuternicește Comisia să adopte un act delegat pentru a stabili criteriile de selecție specifice și detaliile procesului de selecție a proiectelor transfrontaliere care urmează să fie incluse în lista proiectelor transfrontaliere în domeniul energiei din surse regenerabile. 
            
            
               (7)Proiectele transfrontaliere în domeniul energiei din surse regenerabile trebuie instituite printr-un mecanism de cooperare. Acest mecanism poate lua oricare dintre formele acordului de cooperare prevăzute la articolele 8, 9, 11 și 13 din Directiva (UE) 2018/2001 și poate fi stabilit între două sau mai multe state membre sau între unul sau mai multe state membre și una sau mai multe țări terțe. Pentru îndeplinirea acestui criteriu, este important să existe dovezi ale unui anumit grad de sprijin din partea statelor membre și, după caz, a țărilor terțe implicate. Din acest motiv, trebuie prezentată o declarație scrisă prin care să se exprime disponibilitatea de a sprijini proiectul prin intermediul unui acord de cooperare, validată de o instituție responsabilă din toate statele membre participante și, după caz, din țările terțe. Nu există restricții specifice privind formatul declarației. 
            
         
         
            
               (8)În conformitate cu articolul 11 din Regulamentul (UE) 2021/1153, entitățile juridice – inclusiv întreprinderile comune – stabilite într-un stat membru sunt eligibile pentru program. Ca atare, acestea pot prezenta o cerere în cadrul unui acord de cooperare în legătură cu un proiect comun, inclusiv în legătură cu un proiect care implică o țară terță, în temeiul articolelor 9 și 11 din Directiva (UE) 2018/2001. Cu toate acestea, în cazul specific al unei scheme de sprijin comune, în conformitate cu articolul 13 din Directiva (UE) 2018/2001, numai un stat membru poate prezenta o cerere. În cazul în care mecanismul de cooperare ia forma unui transfer statistic individual în conformitate cu articolul 8 din Directiva (UE) 2018/2001, nu există nicio investiție suplimentară legată de acesta și, prin urmare, sprijinul prin intermediul MIE poate fi necesar numai pentru realizarea unor studii în conformitate cu articolul 7 alineatul (3) din Regulamentul (UE) 2021/1153.
            
            
               (9)În conformitate cu partea IV punctul 2 literele (b) și (c) din anexa la Regulamentul (UE) 2021/1153, proiectele transfrontaliere trebuie să ofere o soluție mai eficace pentru utilizarea energiei din surse regenerabile în comparație cu proiectele implementate de un singur stat membru dintre cele participante. Prin urmare, pe lângă faptul că trebuie instituit printr-un mecanism de cooperare, pentru ca un proiect să fie inclus în lista proiectelor transfrontaliere în domeniul energiei din surse regenerabile, trebuie să îi fie demonstrate și beneficiile socio-economice nete.
            
            
               (10)Beneficiile socio-economice nete ale unui proiect transfrontalier în domeniul energiei din surse regenerabile trebuie demonstrate prin intermediul unei analize cost-beneficiu care vizează toate elementele de la punctul 3 din partea IV a anexei la Regulamentul (UE) 2021/1153, elaborată de promotorul proiectului. Comisia va publica, împreună cu prezentul act delegat, o metodologie care stabilește modul în care trebuie efectuată analiza cost-beneficiu și modul în care Comisia trebuie să evalueze respectarea criteriilor generale de către proiectul respectiv
                  16
               .
            
            
               (11)Partea IV a anexei la Regulamentul (UE) 2021/1153 stabilește principalele etape ale procedurii de selecție a unui proiect în vederea includerii în lista proiectelor transfrontaliere în domeniul energiei din surse regenerabile. Procedura de selecție va implica: (a) o primă evaluare de către Comisie a cererilor în legătură cu un proiect transfrontalier în domeniul energiei din surse regenerabile în raport cu criteriile generale; (b) instituirea de către Comisie a unui grup pentru proiecte transfrontaliere în domeniul energiei din surse regenerabile, care să aibă competența de a adopta o listă prealabilă și de a monitoriza implementarea proiectelor incluse în listă în vederea menținerii statutului acestora; (c) acordul grupului cu privire la lista prealabilă și (d) adoptarea listei finale de către Comisie și revizuirea listei o dată la doi ani.
            
            
               (12)La adoptarea listei finale a proiectelor transfrontaliere în domeniul energiei din surse regenerabile, Comisia trebuie să urmărească asigurarea unui echilibru geografic adecvat. Aceasta poate folosi, de asemenea, grupări regionale pentru selecția proiectelor, ținând seama de faptul că, în prezent, nu toate statele membre fac parte dintr-o astfel de grupare și că respectiva cooperare transfrontalieră în legătură cu utilizarea energiei din surse regenerabile poate avea loc și între state care nu au o frontieră comună fizică. 
            
            
               (13)Proiectele transfrontaliere în domeniul energiei din surse regenerabile pot implica diverse tehnologii considerate eligibile. Printre exemplele în acest sens se numără producția de energie din surse regenerabile precum energia eoliană terestră și offshore, energia solară, biomasa durabilă, energia oceanică, energia geotermală sau combinații ale acestora, conectarea acestora la rețea și alte elemente precum instalațiile de stocare sau transformare. 
            
            
               (14)Pentru a contribui în mod direct la atingerea obiectivului UE pentru 2030 privind energia din surse regenerabile, proiectele transfrontaliere trebuie să includă întotdeauna, ca parte integrantă a proiectului, o instalație de producere a energiei din surse regenerabile. Componentele suplimentare ale proiectului care permit în mod indirect realizarea obiectivului UE pentru 2030 privind energia din surse regenerabile și utilizarea eficientă din punctul de vedere al costurilor a energiei din surse regenerabile , contribuind la integrarea efectivă a generării de energie din surse regenerabile, pot fi eligibile, însă nu ca proiecte de sine stătătoare, ci ca parte integrantă a proiectului transfrontalier care este utilizat în plus față de generarea de energie din surse regenerabile. Astfel de componente suplimentare pot fi rețeaua transfrontalieră de transport, stocarea termică, stocarea bateriilor, stocarea aerului comprimat și a aerului lichid, hidroenergia pompată și electroliza apei cuplate cu stocarea hidrogenului. Acțiunile eligibile nu sunt limitate la sectorul energiei electrice, ci pot viza și alți purtători de energie și eventuala cuplare a sectorului, de exemplu, cu încălzirea și răcirea, cu transformarea energiei electrice în gaze, cu stocarea și cu transporturile. 
            
            
               (15)Proiectele transfrontaliere în domeniul energiei din surse regenerabile nu presupun neapărat o legătură fizică între statele membre care cooperează. Aceste proiecte pot fi situate pe teritoriul unui singur stat membru implicat, cu condiția să se aplice criteriile generale din partea IV din anexă.
            
            
               (16)Proiectele transfrontaliere în domeniul energiei din surse regenerabile trebuie să respecte cerințele legale aplicabile privind durabilitatea, reducerea emisiilor de gaze cu efect de seră, precum și principiul de „a nu aduce prejudicii semnificative”, în conformitate cu articolul 17 din Regulamentul (UE) 2020/852.
            
            
               (17)Regulamentul (UE) 2021/1153 permite programului MIE să sprijine studiile pentru a contribui la dezvoltarea și identificarea de proiecte transfrontaliere în domeniul energiei din surse regenerabile, în conformitate cu articolul 7 alineatul (3) din regulamentul respectiv. Aceste studii vizează pregătirea unor mecanisme de cooperare pentru planificarea și utilizarea energiei din surse regenerabile și depășirea barierelor inițiale în calea instituirii unei astfel de cooperări. Sprijinul pentru astfel de studii poate preceda includerea unui proiect în lista proiectelor transfrontaliere în domeniul energiei din surse regenerabile și poate fi utilizat, de asemenea, pentru pregătirea cererii de includere în listă și/sau a analizei cost-beneficiu. 
            
            
               (18)Un proiect căruia i s-a acordat sprijin pentru un studiu în temeiul articolului 7 alineatul (3) nu trebuie să beneficieze de niciun avantaj în cadrul procedurii de includere în lista proiectelor transfrontaliere în domeniul energiei din surse regenerabile și/sau să primească finanțare prin intermediul MIE pentru studii și lucrări. De asemenea, faptul că un proiect beneficiază de un studiu în temeiul articolului 7 alineatul (3) nu implică obligația de prezentare a unei cereri de includere în lista proiectelor transfrontaliere în domeniul energiei din surse regenerabile sau a unei cereri de finanțare prin intermediul MIE pentru studii și lucrări. 
            
            
               (19)Întrucât riscurile și rentabilitatea proiectelor eligibile pot fi diferite și, de asemenea, pot evolua în timp, ar putea fi oportun să se permită ca o parte din alocarea disponibilă pentru proiectele transfrontaliere în domeniul energiei din surse regenerabile să fie furnizată prin contribuții la operațiuni de finanțare mixtă sau la un mecanism de finanțare mixtă în cadrul InvestEU. 
            
            
               (20)Toate dispozițiile relevante din legislația Uniunii, în special cele privind durabilitatea bioenergiei, alocarea capacității la frontiere, separarea, concurența și ajutoarele de stat, biodiversitatea și protecția mediului trebuie să fie pe deplin respectate de proiectele transfrontaliere în domeniul energiei din surse regenerabile. 
            
            
               (21)Toate proiectele incluse în lista proiectelor transfrontaliere în domeniul energiei din surse regenerabile trebuie să fie implementate rapid și monitorizate și evaluate îndeaproape și cu regularitate, cu menținerea la minimum a cerințelor de raportare pentru promotorii de proiecte,
            
            
            
               ADOPTĂ PREZENTUL REGULAMENT:
            
            
            
               CAPITOLUL I
            
            
               DISPOZIȚII GENERALE
            
            
               Articolul 1
            
         
         
            
               Obiect
            
            
               Prezentul regulament stabilește criterii de selecție specifice și detaliile procesului de selecție a proiectelor transfrontaliere în domeniul energiei din surse regenerabile în temeiul articolului 7 alineatul (2) din Regulamentul (UE) 2021/1153. 
            
            
               Articolul 2
            
            
               Definiții
            
            
               În sensul prezentului regulament, se aplică următoarele definiții:
            
            
               (1)„proiect transfrontalier în domeniul energiei din surse regenerabile” sau „proiect” înseamnă un proiect transfrontalier în domeniul energiei din surse regenerabile în sensul Regulamentului (UE) 2021/1153;
            
            
               (2)„energie din surse regenerabile” înseamnă energia din surse regenerabile definită la articolul 2 punctul 1 din Directiva (UE) 2018/2001;
            
            
               (3)„promotor de proiect” înseamnă o entitate juridică care dezvoltă un proiect transfrontalier în domeniul energiei din surse regenerabile, inclusiv un stat membru; 
            
            
               (4)„cerere” înseamnă o cerere de selectare a unui proiect ca proiect transfrontalier în domeniul energiei din surse regenerabile de către Comisie în temeiul Regulamentului (UE) 2021/1153;
            
            
               (5)„mecanism de cooperare” înseamnă cooperarea dintre cel puțin două state membre sau dintre cel puțin un stat membru și o țară terță, care are loc în conformitate cu articolele 8, 9, 11 și 13 din Directiva (UE) 2018/2001; 
            
            
               (6)„acord de cooperare” înseamnă un acord formal de instituire a unui mecanism de cooperare;
            
            
               (7)„listă prealabilă” înseamnă lista proiectelor transfrontaliere în domeniul energiei din surse regenerabile, astfel cum a fost convenită de grupul menționat la punctul 4 litera (b) din partea IV a anexei la Regulamentul (UE) 2021/1153; 
            
            
               (8)„listă finală” înseamnă lista proiectelor transfrontaliere în domeniul energiei din surse regenerabile, astfel cum a fost stabilită de Comisie în conformitate cu punctul 4 litera (g) din partea IV a anexei la Regulamentul (UE) 2021/1153; 
            
            
               (9)„stat membru gazdă” înseamnă un stat membru în care este situată fizic instalația de producere a energiei din surse regenerabile; 
            
            
               (10)„stat membru absorbant” înseamnă un stat membru care aduce o contribuție financiară la investiția în instalația de producere a energiei din surse regenerabile situată într-un alt stat membru;
            
            
               (11)„state membre participante” include atât statele membre absorbante, cât și statele membre gazdă;
            
            
               (12)„stocare” înseamnă stocarea de energie, astfel cum este definită la articolul 2 punctul 59 din Directiva (UE) 2019/944.
            
            
               CAPITOLUL II
            
            
               CRITERII DE SELECȚIE SPECIFICE PENTRU PROIECTE TRANSFRONTALIERE ÎN DOMENIUL ENERGIEI DIN SURSE REGENERABILE
            
            
               Articolul 3
            
         
         
            
               Tehnologii, componente și investiții eligibile
            
            
               Următoarele tehnologii, componente și investiții sunt eligibile în cadrul proiectelor transfrontaliere în domeniul energiei din surse regenerabile: 
            
            
               (a)tehnologii de producere a energiei bazate pe oricare dintre sursele regenerabile de energie enumerate în Directiva (UE) 2018/2001;
            
            
               (b)instalații de stocare atât în interiorul, cât și în afara amplasamentului, cu condiția ca acestea să facă parte integrantă din proiect, să permită integrarea efectivă a unei instalații de producere a energiei din surse regenerabile și să fie auxiliare acesteia; 
            
            
               (c)orice sistem și componentă care integrează tehnologiile informației și comunicațiilor, inclusiv pentru a îmbunătăți previzibilitatea producției de energie din surse regenerabile și orice echipament sau instalație esențială pentru buna funcționare a investiției, inclusiv sistemele de monitorizare și control, cu condiția ca acestea să facă parte integrantă din proiect, să permită integrarea efectivă a unei instalații de producere a energiei din surse regenerabile și să fie auxiliare acesteia;
            
            
               (d)conectarea producției de energie din surse regenerabile la rețeaua de distribuție sau de transport și, dacă este cazul, la rețeaua de stocare, fie la rețeaua de transport, fie la rețeaua de distribuție, cu condiția ca acestea să facă parte integrantă din proiect, să permită efectiv integrarea unei instalații de producere a energiei din surse regenerabile și să fie auxiliare acesteia; 
            
            
               (e)conversia energiei electrice din surse regenerabile în combustibili lichizi și gazoși de origine nebiologică din surse regenerabile, inclusiv instalații de transformare sau de compresie, cu condiția ca acestea să facă parte integrantă din proiect, să permită efectiv integrarea unei instalații de producere a energiei din surse regenerabile și să fie auxiliare acesteia; 
            
            
               (f)orice alte tehnologii, componente sau investiții specificate în programele de lucru și în cererile de propuneri relevante din cadrul MIE care fac parte integrantă din proiect, permit integrarea efectivă a unei instalații de producere a energiei din surse regenerabile și sunt auxiliare acesteia. 
            
            
               Articolul 4
            
            
               Mecanisme de cooperare prin care se instituie proiecte transfrontaliere în domeniul energiei din surse regenerabile și prezentarea cererilor
            
            
               1.În vederea includerii unui proiect în lista prealabilă a proiectelor transfrontaliere în domeniul energiei din surse regenerabile, proiectul respectiv se instituie printr-un mecanism de cooperare.
            
            
               2.Un promotor de proiect care solicită includerea unui proiect în lista proiectelor transfrontaliere în domeniul energiei din surse regenerabile prezintă o declarație scrisă a statelor membre participante și, după caz, a țărilor terțe, prin care acestea își exprimă disponibilitatea de a încheia un acord de cooperare în vederea instituirii proiectului transfrontalier în domeniul energiei din surse regenerabile. Nu se impune un format specific în legătură cu declarația respectivă, însă aceasta se semnează de ministerele statelor membre participante responsabile cu punerea în aplicare a acordului de cooperare, inclusiv de către statele de tranzit, acolo unde este relevant și dacă acordul impune utilizarea infrastructurii lor.
            
            
               3.Cererea de includere în lista prealabilă conține informații privind criteriile de selecție menționate în prezentul capitol.
            
            
               Articolul 5
            
            
               Beneficii socio-economice nete ale proiectelor transfrontaliere în domeniul energiei din surse regenerabile
            
            
               1.Un promotor de proiect care solicită includerea unui proiect în lista prealabilă a proiectelor transfrontaliere în domeniul energiei din surse regenerabile trebuie să demonstreze că potențialele economii generale de costuri în cadrul utilizării energiei din surse regenerabile și/sau beneficiile pentru integrarea sistemelor, siguranța alimentării sau inovare asociate proiectului depășesc costurile acestuia („beneficii socio-economice nete”).
            
            
               2.Beneficiile socio-economice nete menționate la alineatul anterior sunt demonstrate pentru o perioadă de cel puțin 15 ani, care începe din primul an de funcționare a proiectului și reflectă durata de viață tehnologică a acestuia.
            
            
               3.Estimarea beneficiilor socio-economice nete ale proiectului menționate la primul alineat se bazează pe o analiză cost-beneficiu, pregătită de promotorul proiectului în cauză. Analiza cost-beneficiu trebuie să includă toate elementele menționate la punctul 3 din partea IV din anexa la Regulamentul (UE) 2021/1153 și să demonstreze existența unor beneficii socio-economice nete în comparație cu un proiect similar sau cu un proiect în domeniul energiei din surse regenerabile implementat de unul dintre statele membre care participă la acordul de cooperare.
            
            
               .
            
            
               CAPITOLUL III
            
         
         
            
               PROCESUL DE SELECȚIE PENTRU LISTA PROIECTELOR TRANSFRONTALIERE ÎN DOMENIUL ENERGIEI DIN SURSE REGENERABILE 
            
            
               Articolul 6
            
            
               Grupul pentru proiecte transfrontaliere în domeniul energiei din surse regenerabile
            
            
               1.Comisia instituie un grup pentru proiecte transfrontaliere în domeniul energiei din surse regenerabile („grupul”), alcătuit din câte un reprezentant din partea fiecărui stat membru și un reprezentant din partea Comisiei.
            
            
               2.Reprezentantul din partea fiecărui stat membru poate fi însoțit de alte părți relevante, cum ar fi autoritatea națională de reglementare, operatorii de transport și de sistem sau operatorii de distribuție sau autoritățile care acordă autorizațiile.
            
            
               3.Grupul invită, după caz, promotori de proiecte transfrontaliere în domeniul energiei din surse regenerabile și reprezentanți ai țărilor terțe implicate în proiecte transfrontaliere în domeniul energiei din surse regenerabile.
            
            
               4.Grupul poate invita la reuniunile sale, după caz, organizații care reprezintă părțile interesate relevante, inclusiv producători, furnizori, consumatori și organizații pentru protecția mediului. Grupul poate organiza audieri sau consultări, dacă acest lucru este relevant pentru îndeplinirea sarcinilor sale.
            
            
               5.Grupul stabilește lista prealabilă a proiectelor care urmează să devină proiecte transfrontaliere în domeniul energiei din surse regenerabile și monitorizează implementarea proiectelor incluse în lista finală.
            
            
               6.Grupul își adoptă propriul regulament de procedură și este prezidat de un reprezentant al Comisiei. 
            
            
               Articolul 7
            
            
               Lista prealabilă a proiectelor transfrontaliere în domeniul energiei din surse regenerabile 
            
            
               1.Cel puțin o dată pe an, Comisia lansează un apel de prezentare a cererilor în vederea selecției proiectelor transfrontaliere în domeniul energiei din surse regenerabile.
            
            
               2.În urma unei evaluări a proiectelor, în conformitate cu punctul 4 litera (c) din partea IV din anexa la Regulamentul (UE) 2021/1153, Comisia întocmește și prezintă grupului o listă a proiectelor care îndeplinesc criteriile de selecție stabilite în partea IV din anexa la Regulamentul (UE) 2021/1153, împreună cu informațiile relevante menționate la punctul 4 litera (d) din partea IV din anexa la Regulamentul (UE) 2021/1153. Comisia nu transmite grupului conținutul integral al cererilor sau vreo informație pe care solicitantul a indicat-o ca fiind sensibilă din punct de vedere comercial.
            
            
               3.Pe baza informațiilor primite din partea Comisiei, grupul stabilește lista prealabilă a proiectelor care urmează să devină proiecte transfrontaliere în domeniul energiei din surse regenerabile. 
            
            
               Articolul 8
            
            
               Lista finală a proiectelor transfrontaliere în domeniul energiei din surse regenerabile
            
            
               1.Comisia adoptă lista finală a proiectelor transfrontaliere în domeniul energiei din surse regenerabile în conformitate cu articolul 25 alineatul (1) litera (b) din Regulamentul (UE) 2021/1153. Lista finală a proiectelor nu atribuie o clasificare proiectelor incluse în aceasta. 
            
            
               2.Lista finală reflectă lista prealabilă întocmită de grup în conformitate cu articolul 7 alineatul (3) din prezentul regulament. În cazul în care lista finală diferă de lista prealabilă, Comisia obține avizul pozitiv al grupului înainte de a adopta lista finală.
            
            
               Articolul 9
            
            
               Revizuirea listei finale a proiectelor transfrontaliere în domeniul energiei din surse regenerabile
            
         
         
            
               1.Comisia revizuiește lista cel puțin o dată la doi ani.
            
            
               2.Fără a aduce atingere evaluării menționate la alineatul anterior, Comisia retrage un proiect de pe lista finală de îndată ce stabilește că a intervenit una dintre următoarele situații: 
            
            
               (a)evaluarea proiectului s-a bazat pe informații incorecte, care au reprezentat un factor decisiv în procesul de evaluare; sau
            
            
               (b)proiectul nu respectă dreptul Uniunii.
            
            
               3.Comisia poate retrage un proiect de pe listă în cazul în care:
            
            
               (a)unul sau toate statele membre participante și-au retras susținerea pentru proiectul respectiv și/sau
            
            
               (b)promotorul proiectului informează grupul că proiectul nu mai este continuat sau
            
            
               (c)proiectul nu a avansat de la momentul includerii sale în listă sau
            
            
               (d)proiectul a fost finalizat.
            
            
               4.Înainte de a retrage un proiect de pe listă, Comisia consultă grupul în această privință și ține seama în mod corespunzător de informațiile relevante primite de la membrii grupului.
            
            
               Articolul 10
            
            
               Monitorizarea implementării proiectelor incluse în lista proiectelor transfrontaliere în domeniul energiei din surse regenerabile
            
            
               1.O dată pe an, promotorul proiectului inclus în lista finală prezintă Comisiei un raport intermediar conținând informații actualizate cu privire la specificațiile relevante ale proiectului, precum și la implementarea proiectului, iar Comisia transmite raportul respectiv grupului. 
            
            
               2.În cazul în care promotorii de proiecte includ în rapoartele lor informații sensibile din punct de vedere comercial, aceștia indică informațiile care nu trebuie făcute publice sau transmise grupului într-un mod care să permită identificarea proiectului la care se referă informațiile. În acest caz, Comisia furnizează grupului, în formă agregată, informațiile privind monitorizarea progresului înregistrat în legătură cu proiectele.
            
            
               3.În scopul monitorizării de către grup, raportul intermediar prezentat de promotor include:
            
            
               (a)o descriere actualizată a proiectului și stadiul acestuia;
            
            
               (b)un calendar al următoarelor elemente, după caz: fezabilitate, proiectare, autorizare, construcție, dare în exploatare;
            
            
               (c)orice informații administrative, juridice, financiare sau de altă natură care diferă de informațiile furnizate anterior.
            
            
               4.Pe baza informațiilor privind progresul înregistrat prezentate de Comisie, grupul monitorizează implementarea proiectelor. 
            
            
               5.Grupul poate face recomandări referitoare la un anumit proiect în vederea depășirii eventualelor întârzieri de implementare. Aceasta poate include acțiuni care urmează să fie întreprinse într-unul sau mai multe state membre.
            
         
         
            
               Articolul 11
            
            
               Informare și publicitate
            
            
               1.Comisia publică informații privind proiectele incluse în lista finală a proiectelor într-un mod ușor accesibil publicului larg. 
            
            
               2.Comisia publică doar informații sensibile necomerciale cu privire la proiect, cum ar fi descrierea proiectului, stadiul, calendarul de implementare sau amplasamentul acestuia.
            
            
               3.Promotorul unui proiect inclus în lista finală publică cel puțin informațiile indicate la alineatul anterior pe propria pagină web și le actualizează cel puțin o dată la șase luni.
            
            
               Articolul 12
            
            
               Intrare în vigoare
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 21.12.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Regulamentul (UE) nr. 347/2013 al Parlamentului European și al Consiliului din 17 aprilie 2013 privind liniile directoare pentru infrastructurile energetice transeuropene, de abrogare a Deciziei nr. 1364/2006/CE și de modificare a Regulamentelor (CE) nr. 713/2009, (CE) nr. 714/2009 și (CE) nr. 715/2009 (JO L 115, 25.4.2013, p. 39).
               
               
                  
                     (2)
                  
                        COM(2020) 824 final. 
               
               
                  
                     (3)
                  
                        COM(2020) 562 final. 
               
               
                  
                     (4)
                  
                        COM(2020) 741 final.
               
               
                  
                     (5)
                  
                        COM(2020) 299 final.
               
               
                  
                     (6)
                  
                        COM(2020) 301 final.
               
               
                  
                     (7)
                  
                        Regulamentul de punere în aplicare (UE) 2020/1294 al Comisiei. 
               
               
                  
                     (8)
                  
                        Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile (JO L 328, 21.12.2018, p. 82).
               
               
                  
                     (9)
                  
                        https://ec.europa.eu/regional_policy/en/policy/cooperation/macro-regional-strategies/.
               
               
                  
                     (10)
                  
                        SWD(2021) 12 final.
               
               
                  
                     (11)
                  
                        
                  https://ec.europa.eu/regional_policy/en/2021_2027/
                  ; 
                  https://ec.europa.eu/regional_policy/en/policy/cooperation/european-territorial/
                  .
               
               
                  
                     (12)
                  
                        Regulamentul (UE) 2021/523 al Parlamentului European și al Consiliului din 24 martie 2021 de instituire a Programului InvestEU și de modificare a Regulamentului (UE) 2015/1017 (JO L 107, 26.3.2021, p. 30).
               
               
                  
                     (13)
                  
                        Grupul de experți pentru pregătirea și elaborarea actului delegat de completare a Mecanismului pentru interconectarea Europei în ceea ce privește criteriile și procesul de identificare a proiectelor transfrontaliere în domeniul energiei din surse regenerabile, identificat cu codul E03764 în registrul grupurilor de experți.
               
               
                  
                     (14)
                  
                        JO L 249, 14.7.2021, p. 38. 
               
               
                  
                     (15)
                  
                        JO L 328, 21.12.2018, p. 82.
               
               
                  
                     (16)
                  
                        SWD/2021/429 final.